Illum il-Kunsill adotta l-hekk imsejjaħ regolament Omnibus li jirrevedi r-regoli finanzjarji tal-UE biex jagħmilhom aktar sempliċi u aktar iffokati fuq ir-riżultati. Dan ir-regolament ser jemenda r-Regolament Finanzjarju eżistenti li jistabbilixxi l-qafas ġenerali għall-ġestjoni baġitarja, kif ukoll sensiela ta' atti li jirregolaw il-programmi pluriennali tal-UE f'oqsma speċifiċi, fosthom il-politika ta' koeżjoni. Ninsab kuntent li lestejna dan l-eżerċizzju importanti biex issemplifikajna r-regoli baġitarji tal-UE. Dan ser jiffaċilita l-affarijiet għal kulħadd. Dan it-titjib, li jinkludi arranġamenti aktar sempliċi għar-rimborż tal-ispejjeż, ser ikun ta' benefiċċju b'mod partikolari għall-benefiċjarji iżgħar. Kulħadd ser jiggwadanja. Hartwig Löger, Ministru Federali għall-Finanzi tal-Awstrija Il-bidliet jinkludu l-estensjoni tal-użu ta' 'opzjonijiet tal-ispejjeż issimplifikati', u ngħatat attenzjoni partikolari lir-riżultati aktar milli lill-intraċċar tal-ispejjeż imġarrba realment. Sabiex jiġu evitati verifiki multipli, l-UE ser tkun tista' toqgħod fuq awditi, valutazzjonijiet u awtorizzazzjonijiet eżistenti ta' donaturi oħra bħan-NU u l-Bank Dinji, jew l-istati membri. Ser ikun ukoll aktar faċli li wieħed jikkombina s-sorsi ta' finanzjament. Dan it-titjib kollu f'daqqa huwa mistenni jnaqqas il-burokrazija b'mod sinifikanti għal dawk involuti fl-implimentazzjoni tal-baġit tal-UE. Ir-regoli l-ġodda ser jidħlu fis-seħħ fit-tielet jum wara l-pubblikazzjoni tagħhom f' Il-Ġurnal Uffiċjali tal-Unjoni Ewropea . Fil-parti l-kbira tagħhom ser japplikaw b'mod immedjat. L-istituzzjonijiet tal-UE ngħataw aktar żmien - sal-1 ta' Jannar 2019 - biex jadattaw għar-regoli l-ġodda sa fejn jikkonċerna l-infiq amministrattiv tagħhom. Regolament Omnibus (test sħiħ) Użu aktar sempliċi tal-fondi tal-UE: il-Kunsill jikkonferma qbil mal-Parlament (stqarrija għall-istampa, 19 ta' April 2018) Il-baġit tal-UE: intlaħaq qbil proviżorju dwar implimentazzjoni aktar sempliċi (stqarrija għall-istampa, 12 ta' Diċembru 2017) Ara l-paġna tal-laqgħa